贈季清隠道人
作者：陸文圭
朝代：宋

paragraphs: 虞山摴西城，尚湖繞其趾。
青屏照玉鏡，屈摺十八里。
傳聞漢真人，丹成飛入水。
到今水不腥，魚鱉長而美。
往年山中人，夜半忽驚起。
神鋒閃烈電，爍爍光不已。
平明斸山骨，石函半鑱毀。
土花蝕蒼龍，歲月不可紀。
玄靈啟幽秘，結構此經始。
雲香染衣佩，嵐翠襲巾履。
道人方晏坐，秋葉打窗紙。
西風送詩句，吹入千岩裏。
收拾費工夫，遠來將舉似。
見叟却忘言，爐烟生棐几。
徐云乘興出，興盡行當止。
山中有緣事，比欲相料理。
白鶴數日饑，吾今且歸耳。